钦定古今图书集成/明伦汇编/宫闱典/第080卷 > 《皇孙生请布泽疏》晋·郭璞
## 钦定古今图书集成/明伦汇编/宫闱典/第080卷 > 《皇孙生请布泽疏》晋·郭璞

“有道之君，未尝不以危自持；乱世之主，未尝不以安
自居。故存而不忘亡者，三代之所以兴也；亡而自以
为存者，三季之所以废也。是以古之令主，开纳忠谠，
以弼其违；摽显功直，用攻其失。至乃闻一善则拜，见
规诫则惧。何者？盖不私其身，处天下以至公也。”臣窃
惟陛下符运至著，勋业至大，而中兴之祚不隆、圣敬
“之风未跻者，殆由法令太明，刑教太峻，故水至清则
无鱼，政至察则众乖，此自然之势也。”臣去春启事，以
囹圄充斥，阴阳不和，推之卦理，宜“因郊祀作赦，以荡
涤瑕秽。不然，将来必有愆阳苦雨之灾，崩震薄蚀之
变，狂狡蠢戾之妖。”其后月馀，日果薄斗。去秋以来，诸
郡并有暴雨，水皆洪潦，岁用无年。适闻吴兴复欲有
构妄者，咎征渐成，臣甚恶之。顷者以来，役赋转重，狱
犴日结，百姓困扰，甘乱者多。小人愚崄，共相扇惑，虽
势无所至，然不可不虑。按《洪范传》：“君道亏则日蚀，人
愤怨则水涌溢，阴气积则下代上。”此微理潜应，已著
实于事者也。假令臣遂不幸谬中，必贻陛下侧席之
忧。今皇孙载育，天固“灵基，黔首颙颙，实望惠润。又岁
涉午位，金家所忌，宜于此时崇恩布泽，则火气潜消，
灾谴不生矣。陛下上筹天意，下顺物情，可因皇孙之
庆，大赦天下。然后明罚敕法，以肃理官，克厌天心，慰
塞人事，兆庶幸甚，祯祥必臻矣。今臣所陈，暂而省之，
或未允圣旨；久而寻之，终亮臣诚。若所启上合，愿陛
下勿”以臣身废臣之言。臣言无隐而陛下纳之，适所
以显君明臣直之义耳